എപ്പോൾ മുതലാണ് പാമ്പുകൾക്ക് കാലുകൾ നഷ്ടമായി തുടങ്ങിയത് ? ശാസ്ത്രലോകത്തെ ഏറെ കുഴക്കിയ ചോദ്യമായിരുന്നു ഇത് . കോടികണക്കിന് വർഷങ്ങൾക്ക് മുമ്പ് പാമ്പുകൾക്ക് കാലുകൾ ഉണ്ടായിരുന്നതായി കണ്ടെത്തിയെങ്കിലും അത് എങ്ങനെ നഷ്ടമായി എന്നതിനെക്കുറിച്ച് ഒരു വിവരവും ഇല്ലായിരുന്നു . ഇപ്പോഴിതാ ആ ചോദ്യത്തിന് ഉത്തരമായിരിക്കുന്നു . ഒമ്പതു കോടി വർഷം പഴക്കമുള്ള ഫോസിൽ കണ്ടെത്തിയതിൽനിന്നാണ് പാമ്പുകൾക്ക് കാലുകൾ നഷ്ടമായത് എങ്ങനെയെന്ന് അറിയാനായത് . ഈ ഫോസിൽ , സി ടി സ്കാനിനും മറ്റു ചില പഠനങ്ങൾക്കും വിധേയമാക്കിയതിൽനിന്നാണ് ഇതിനുള്ള ഉത്തരം ലഭിച്ചത് . പാമ്പുകൾ മാളത്തിൽ ഒളിച്ചിരുന്ന് ഇര പിടിക്കാൻ തുടങ്ങിയതോടെ , അവരുടെ കാലുകൾ ഉപയോഗിക്കാതെയായി . അങ്ങനെ വർഷങ്ങൾ കടന്നുപോകുന്നതിനിടെ പാമ്പുകളുടെ കാലുകൾ അപ്രത്യക്ഷമാകുകയായിരുന്നുവെന്നാണ് ഇപ്പോൾ കണ്ടെത്തിയിരിക്കുന്നത് . എഡിൻബറോ സർവ്വകലാശാലയിൽ പ്രൊഫസർ ഹോങ്യു യീയുടെ നേതൃത്വത്തിലാണ് ഇതുസംബന്ധിച്ച പഠനം നടത്തിയത് . പാമ്പുകൾ കടലിൽ ജീവിക്കാൻ തുടങ്ങിയതോടെയാണ് കാലുകൾ നഷ്ടമായതെന്നായിരുന്നു ഇതുവരെയുണ്ടായിരുന്ന നിഗമനം . പുതിയ കണ്ടെത്തലോടെ അത് അപ്രസക്തമായിരിക്കുകയാണ് . കാലുകൾ അപ്രത്യക്ഷമായതോടെയാണ് പാമ്പുകൾക്ക് അക ചെവി രൂപപ്പെടുന്നത് . പാമ്പുകളുടെ സഞ്ചാരനിയന്ത്രണവും കേൾവിയുമൊക്കെ ഈ അക ചെവിയുടെ സഹായത്തോടെയാണ് നടക്കുന്നത് . ചെവിയിലെ ബോണി കനാൽസിൻറെയും കാവിറ്റിയുടെയും പ്രവർത്തനമാണ് ഇതു സാധ്യമാക്കുന്നതെന്ന് സിടി സ്കാനിൽനിന്ന് ഗവേഷകർക്ക് മനസിലായി . പഠന റിപ്പോർട്ട് ജേർണൽ സയൻസ് അഡ്വാൻസസിൽ പ്രസിദ്ധീകരിച്ചിട്ടുണ്ട് .